अमेरिका में फिर गूंजेगा मोदी-मोदी, कार्यक्रम के लिए 40 हजार लोग करा चुके हैं बुकिंग - Howdy modi pm modi address in houston on september 22 - AajTak
अमेरिका में फिर गूंजेगा मोदी-मोदी, कार्यक्रम के लिए 40 हजार लोग करा चुके हैं बुकिंग
प्रधानमंत्री नरेंद्र मोदी का एक बार फिर जलवा अमेरिका देखेगा. 22 सितंबर को टेक्सास इंडिया फोरम की ओर से एनआरजी स्टेडियम में पीएम मोदी लोगों को संबोधित करेंगे.
नई दिल्ली, 13 अगस्त 2019, अपडेटेड 17:53 IST
अमेरिका में एक बार फिर मोदी-मोदी गूंजेगा. प्रधानमंत्री नरेंद्र मोदी के कार्यक्रम के लिए अब तक 40 हजार लोग पंजीकरण करा चुके हैं. यह कार्यक्रम टेक्सास इंडिया फोरम की ओर से 22 सितंबर को एनआरजी स्टेडियम में होगा. यह स्टेडियम फुटबाल मैचों के लिए जाना जाता है. इसकी क्षमता 50 हजार दर्शकों की है. इस कार्यक्रम को सफल बनाने में एक हजार वॉलंटियर्स और 650 संगठन लगे हैं.
चूंकि अभी कार्यक्रम होने में वक्त हैं. ऐसे में अनुमान है कि 50 हजार बुकिंग हो जाएगी. खास बात है कि कार्यक्रम में एंट्री मुफ्त है, मगर इसके लिए पास लेना जरूरी है.
दरअसल, प्रधानमंत्री नरेंद्र मोदी 20 से 23 सितंबर के बीच संयुक्त राष्ट्र महासभा की बैठक में हिस्सा लेने के लिए अमेरिका जाएंगे. वहां इस दौरान 22 सितंबर को हाउडी, मोदी ('Howdy, Modi') सम्मेलन की योजना टेक्सास इंडिया फोरम ने बनाई है.
हाउडी दरअसल, हाउ डू यू डू का संक्षिप्त नाम है. जिसका अर्थ होता है- आप कैसे हैं. इस सम्मेलन में सांस्कृतिक कार्यक्रम भी होंगे. बता दें कि इससे पहले 2014 में प्रधानमंत्री नरेंद्र मोदी का जलवा अमेरिका के मेडिसिन स्क्वॉयर पर दुनिया ने देखा था. जब हजारों की भीड़ को उन्होंने संबोधित किया था.